62021TJ0330_RES
Vec T‑330/21
EWC Academy GmbH
proti
Európskej komisii
Rozsudok Všeobecného súdu (deviata komora) z 21. decembra 2022
„Sociálna politika – Granty určené na akcie na podporu iniciatív v oblasti správy a riadenia spoločnosti – Výzva na predkladanie návrhov VP/2020/008 – Vylúčenie európskych zamestnaneckých rád bez právnej subjektivity – Článok 197 ods. 2 písm. c) nariadenia (EÚ) 2018/1046“
Rozpočet Európskej únie – Finančná pomoc Únie – Granty určené na akcie na podporu iniciatív v oblasti správy a riadenia spoločnosti – Postup udelenia grantu a dohoda o grante – Výzva na predkladanie návrhov – Kritériá oprávnenosti – Subjekty, ktoré nemajú právnu subjektivitu – Dôkazy spôsobilé preukázať finančnú kapacitu takýchto subjektov – Obmedzenie na dôkazy preukazujúce, že majú ročné účtovné závierky alebo vlastné bankové účty – Neprípustnosť
[Nariadenie Európskeho parlamentu a Rady 2018/1046, článok 197 ods. 2 písm. c)]
(pozri body 37, 38, 39, 41, 44 a výrok)
Zhrnutie
Dňa 2. júna 2020 bola uverejnená výzva na predkladanie návrhov týkajúca sa poskytovania grantov na akcie smerujúce k podpore iniciatív v oblasti správy a riadenia podniku (
1
). Táto výzva na predkladanie návrhov, ktorá spadá do rámca rozhodnutia Európskej komisie (
2
), spresňovala, že žiadatelia, hlavní žiadatelia a spolužiadatelia oprávnení zúčastniť sa na tejto výzve musia byť najmä právnické osoby alebo zástupcovia zamestnancov, ako sú zamestnanecké rady. Organizácie sociálnych partnerov, ktoré podľa platného vnútroštátneho práva nemajú právnu subjektivitu, boli tiež oprávnené predložiť žiadosť. (
3
) Napokon sa v tejto výzve uvádzalo, že žiadatelia, hlavní žiadatelia a spolužiadatelia musia mať dostatočné finančné kapacity, aby mohli pokračovať v činnosti počas trvania programu a v prípade potreby sa finančne podieľať na jeho financovaní.
Žalobkyňa, vzdelávacia a poradenská spoločnosť, ktorá sa špecializuje na otázky týkajúce sa zastupovania pracovníkov v cezhraničnom kontexte, ako aj európske zamestnanecké rady spoločností Mayr‑Melnhof Packaging a DS Smith plc sa spojili do konzorcia s cieľom reagovať na výzvu na predkladanie návrhov. Dňa 30. júla 2020 žalobkyňa podala žiadosť o grant, pričom za spolužiadateľov označila vyššie uvedené európske zamestnanecké rady (ďalej len „zamestnanecké rady – spolužiadateľky“). K žiadosti bolo priložené najmä čestné vyhlásenie predsedov zamestnaneckých rád – spolužiadateliek potvrdzujúce, že majú požadovanú finančnú a prevádzkovú kapacitu.
Komisia po prvé požiadala žalobkyňu, aby predložila dôkaz o tom, že zamestnanecké rady – spolužiadateľky sú zapísané u vnútroštátnych orgánov verejnej správy. Žalobkyňa odpovedala, že tieto zamestnanecké rady sú európskymi zamestnaneckými radami, ktorých zriadenie si nevyžaduje zápis, a že boli zastupované ich predsedami. Po druhé Komisia vyzvala žalobkyňu, aby predložila dodatočné dokumenty, najmä formulár s názvom „Právny subjekt“. Žalobkyňa v odpovedi na túto výzvu oznámila Komisii, že zamestnanecké rady – spolužiadateľky nie sú právnickými osobami a že v dôsledku toho nie je možné v tomto zmysle predložiť nijaký dokument.
Na základe nariadenia o rozpočtových pravidlách Komisia uložila žalobkyni povinnosť predložiť dôkazy o finančnej spôsobilosti jednej z dotknutých európskych zamestnaneckých rád, pričom požadovala súvahu a výkaz ziskov a strát tejto zamestnaneckej rady. Žalobkyňa uviedla, že nie je schopná vyhovieť tejto výzve.
Komisia rozhodnutím zo 14. apríla 2021 zamietavo rozhodla o žiadosti o grant, ktorú žalobkyňa predložila ako koordinátorka konzorcia v rámci výzvy na predkladanie návrhov (ďalej len „napadnuté rozhodnutie“). Komisia najmä zastávala názor, že spolužiadateľky nespĺňajú podmienky článku 197 ods. 2 písm. c) nariadenia o rozpočtových pravidlách a bodu 8.1 výzvy na predkladanie návrhov. Po konštatovaní toho, že tieto zamestnanecké rady nie sú oprávnené, Komisia dospela k názoru, že žalobkyňa nespĺňa minimálne kritérium oprávnenosti uvedené v bode 6.1 písm. b) výzvy na predkladanie návrhov, a tak žiadosť musí byť zamietnutá v celom rozsahu.
Žalobkyňa žalobou založenou na článok 263 ZFEÚ navrhovala zrušenie napadnutého rozhodnutia. Na podporu svojej žaloby v podstate uviedla tri žalobné dôvody, z ktorých prvý je založený na porušení článku 197 ods. 2 písm. c) nariadenia o rozpočtových pravidlách v spojení s bodom 8.1 výzvy na predkladanie návrhov, druhý na porušení článku 197 ods. 3 toho istého nariadenia a tretí na porušení zásady ochrany legitímnej dôvery.
Všeobecný súd vo svojom rozsudku vyhovel žalobe žalobkyne a rozhodol, že napadnuté rozhodnutie bolo prijaté v rozpore s nariadením o rozpočtových pravidlách.
Táto vec viedla Všeobecný súd k tomu, aby po prvýkrát poskytol výklad článku 197 ods. 2 písm. c) nariadenia o rozpočtových pravidlách (
4
), ktorý upravuje účasť subjektov, ktoré nemajú právnu subjektivitu na výzvach na predkladanie návrhov Európskej únie.
Posúdenie Všeobecným súdom
Všeobecný súd uviedol, že cieľom článku 197 ods. 2 písm. c) nariadenia o rozpočtových pravidlách je umožniť subjektom, ktoré nemajú právnu subjektivitu, rovnakú účasť na výzvach na predkladanie návrhov Únie, aká je umožnená právnickým osobám. Tým zdôraznil, že informácie a doklady uvedené v článku 196 ods. 1 písm. c) tohto nariadenia, potrebné na preukázanie finančnej kapacity v rámci žiadosti o grant, ktoré predstavujú najmä výkaz ziskov a strát, a súvahy za maximálne posledné tri účtovné roky, za ktoré sa vykonala závierka, nemôžu predstavovať jediné dôkazy spôsobilé preukázať existenciu tejto kapacity. Výklad článku 197 ods. 2 písm. c) nariadenia o rozpočtových pravidlách, ktorý by mal za následok, že subjektom, ktoré nemajú právnu subjektivitu, sa uloží povinnosť predložiť dôkazy, ktoré sú vo všeobecnosti spojené s takouto právnou subjektivitou, by totiž spochybnil potrebný účinok tohto ustanovenia tým, že by vytváral prekážky ich účasti na žiadostiach o grant.
Hoci poskytnuté dôkazy musia umožniť overenie toho, že subjekt, ktorý nemá právnu subjektivitu, je schopný poskytnúť záruky ochrany finančných záujmov Únie, ktoré sú rovnocenné zárukám, ktoré poskytuje právnická osoba, nariadenie o rozpočtových pravidlách podľa Všeobecného súdu nestanovuje, že tieto dôkazné prostriedky sa obmedzujú na dôkazy preukazujúce, že subjekty, ktoré nemajú právnu subjektivitu, majú ročné účtovné závierky (súvahy a/alebo výkazy ziskov a strát) alebo vlastné bankové účty.
(
1
)	Výzva na predkladanie návrhov VP/2020/008 (information, consultation and participation of representatives of undertakings) (ďalej len „výzva na predkladanie návrhov“).
(
2
)	Rozhodnutie Komisie C(2019) 6522 final zo 16. septembra 2019 o prijatí ročného pracovného programu na rok 2020 pre granty a verejné obstarávania týkajúce sa právomoci a osobitných právomocí Generálneho riaditeľstva pre zamestnanosť, sociálne záležitosti a začlenenie, ktoré predstavuje rozhodnutie o financovaní.
(
3
)	Podľa článku 197 ods. 2 písm. c) nariadenia Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 2018, s. 1, ďalej len „nariadenie o rozpočtových pravidlách“).
(
4
)	Článok 197 ods. 2 písm. c) nariadenia o rozpočtových pravidlách stanovuje, že subjekty, ktoré nemajú právnu subjektivitu, sú oprávnené zúčastniť sa na výzve na predkladanie návrhov pod podmienkou, že poskytnú rovnocenné záruky ochrany finančných záujmov Únie, ako poskytujú právnické osoby.